  Майя Бывальцева Москваысь Н. А. Некрасов нимо лыдӟетъюртлэн «Финн-угор дунне» калыккуспо но улосвылкуспо программаез улсын кылем кӧснуналэ, 25-тӥ шуркынмонэ, удмурт калыкен тодматон ортчиз. Сое радъянэ пыриськиз Москваысь удмуртъёслэн бӧлякысьтызы егитъёслэн азьветлӥсьсы Марина Бородина. Ужрадын сюлмысь вераськонъёс, мастер-классъёс ортчизы, вераз ивортодэтъя «Удмуртия» агентстволыпумиськонэз радъяны юрттӥсь Евгений Максимов. «В фокусе Удмуртия: таланты от Вятки до Камы» нимам ужрадын лулчеберет удыслэн пӧртэм ӧръёсыныз тодматӥзы: крезьгур, эктон, суредан, кино. Озьы ик пӧртэм амалъёс уже кутӥськизы. Кылсярысь, Наталья Баймачева Богдан Анфиногеновлэн кырӟанэз улсын светодиод шоу возьматӥз. Собере скайп пыр асэныз Богданэн герӟаськизы. Со алигес ортчем Этнодиктант но мукет ужпумъёс сярысь вераськиз, люкаськемъёслэн юанъёсылы валэктон сётӥз. Озьы ик скайп юрттӥз «Ламбадаез» удмурт кылын быдэстэм «ЭКНЭ» группалэн азьветлӥсеныз Эдуард Ивановен вераськыны. Яр ёросын вордскем али ВГИКын дышетӥсь тодмо суредась Вячеслав Максимов нылыныз ӵош паспарту лэсьтонъя мастер-класс ортчытӥзы. Эктонъя мастер-класс нуиз «Русские сезоны» ансамбльлэн ӧтем артистэз, дышетӥсь-хореограф, Росси но калыккуспо фестивальёслэн лауреатсы, Москваысь Лулчеберетъя но искусствоосъя кун университетын дышетскем Алёна Терокова. «Тыпыртон тэтчаны (диал. эктыны — ред.) дышетӥз ваньзэсты. Туж тунсыко вал, мыным соиз яраз!», — мылкыдзэ шараяз Евгений Максимов. Удмурт кинематографен тодмасткон понна радъясьёс «Соперницы» но «Тень Алангасара» фильмъёсты бырйиллям. Отысь люкетъёсты калыккуспо конкурсъёслэн лауреатсы, Гнесинаослэсь нимзэс нуллӥсь академиын дышетскисьлэн Родион Широковлэн баянэн шудэмез улсын учкизы. Озьы ик Санкт-Петербургын улӥсь режиссерлэн Владимир Трефиловлэн «Вспомнить все хорошее» нимын мерлыко роликеныз тодматскизы. Анайлэн нуналэз азьын аслэсьтыз кырӟанъёссэ вань анайёслы кузьмаз Ирина Денисова. Евгений Максимовлэн верамезъя, соосты туж шуныт пумитазы. Туж лякыт пумиськон ортчиз. Пумен ваньзы чай юизы, отын ик вал мастер-классъёс <…> Ваньмызлы сыӵе формат кельшиз Евгений МаксимовТодэ вайытом, 9-тӥ куарусёнэ удмуртъёслэн Москваысь бӧляксы ВДНХын книгая калыккуспо адӟытон-вузкарон улсын удмуртъёсын но Удмуртиен тодматон ортчытӥз.  ВАТСАН Москваысь Н. А. Некрасов нимо лыдӟетъюртлэн «Финн-угор дунне» калыккуспо но улосвылкуспо программаез 2013-тӥ арын тулыспалэ кутскиз но трос аръёслы чакламын. Ужпумез — Россиын но бускель кунъёсын улӥсь выжы калыкъёслэн кылъёсынызы но лулчеберетэнызы тунсыкъяськонлы мылкыд сётон. Программа улсын творчествоя пумиськонъёс, «котырес ӝӧкъёс», Йӧскалык лулчеберетъя нуналъёс, фестивальёс но мукет ужрадъёс ортчытъясько. Тегъёс: Мерлык Лулчеберет Москва Удмуртия удмуртъёс удмуртъёслэнбляксы  